*Comunicat de presă*

***10 iunie 2025***

**Festivalul Culturii Române la Cracovia a ajuns la cea de-a XV-a ediție**

Cea de-a XV-a ediție a Festivalului Culturii Române la Cracovia se va desfășura în perioada 12 – 15 iunie în capitala culturală a Poloniei. Eveniment de tradiție al ICR Varșovia, așteptat an de an de publicul admirator al culturii române, FCR prezintă România contemporană printr-un program multidisciplinar, alăturând literatura, filmul, fotografia, artele vizuale și turismul cultural.

Festivalul va debuta joi, 12 iunie, cu un eveniment literar de excepție – o dezbatere prilejuită de lansarea traducerii poloneze a *Operelor complet*e ale lui Max Blecher (traducerea Joanna Kornaś-Warwas, Editura PIW), găzduită de Centrul Internațional pentru Cultură. La discuția cu titlul *Captivitatea corpului, labirintul minții*, moderată de criticul literar Paulina Małochleb, vor lua parte eseistul și traducătorul Piotr Paziński, criticul literar Grzegorz Jankowicz, directorul Institutului Cărții din Polonia, și autoarea traducerii. Discuția va fi urmată de proiecția filmului „Inimi cicatrizate”, în regia lui Radu Jude, inspirat de creația autotului român.

*Operele complete* ale lui Max Blecher, publicate recent în traducerea Joannei Kornaś-Warwas, sunt un volum important și fără precedent pe piața editorială poloneză, aparținând unui artist care, prin intensitatea lucrărilor create în decursul unei vieți de mai puțin de treizeci de ani, este socotit unul dintre cei mai remarcabili scriitori români ai secolului al XX-lea și unul dintre cei mai însemnați creatori ai literaturii europene a timpului său. Volumul este alcătuit din prozele: *Întâmplări în irealitatea imediată*, *Inimi cicatrizate*, *Vizuina luminată*, povestiri și aforisme publicate antum și postum, precum și poezii din volumul *Corp transparent* și din reviste. Operele lui Blecher sunt completate de un calendar și de o amplă postfață pregătite de remarcabilul său biograf, Doris Mironescu.

Programul FCR va continua vineri, 13 iunie, cu evenimentul *Delta Dunării – Amazonul Europei*, o întâlnire cu fotograful Florin Andreescu, urmată de proiecția filmului *Dunărea sălbatică*, în regia lui Charlie Ottley. În spațiul multimedia Arteteka, Florin Andreescu va dialoga cu Julia Obrzut, absolventă a Românisticii cracoviene și pasionată a turismului cultural angajat în România, despre paradisul Deltei, una dintre cele mai spectaculoase rezervații naturale din Europa. Evenimentul are loc în contextul noii expoziții itinerante pregătite de ICR Varșovia și dedicate patrimoniului natural al României – „Delta Dunării – Amazonul Europei”, cu fotografii semnate de Florin Andreescu, autor a numeroase albume dedicate României, de asemenea, al mai multor filme documentare premiate, cu teme de călătorie, istorie și antropologie.

Un loc aparte în programul Festivalului din acest îl ocupă cinematografia românească contemporană. Nu mai puțin de 10 filme, de lung și scurtmetraj, vor evoca o pluralitate de universuri literare și sociale desfășurate pe perioada unui secol: Revoluția din 1989 în viziunea tragicomică a lui Bogdan Mureșanu; portretul lui Marin Preda și universul noii ordini sociale la instalarea comunismului imaginat de scriitor în *Moromeții* și transpus pe peliculă de Stere Gulea; condiția emigrantului economic de azi și celebrul furt al operelor lui Picasso în ecranizarea Teodorei Ana Mihai, dar și anii de pionierat ai tenisului profesionist,, imensul talent și excesele primului rockstar al tenisului mondial – Nasty, adică Ilie Năstase. Caravana Noului Film Românesc, etapa cracoviană, va fi deschisă în seara de 13 iunie, la Cinematograful de artă Pod Baranami, cu filmul *Moromeții 3*, în compania unui invitat special – actorul Alex Călin, interpretul personajului Niculae din film, și a criticului de film Miłosz Stelmach, care va vorbi despre filmele selectate în Caravana 2025 și va dialoga cu Alex Călin într-o sesiune de Q&A după proiecție.

România nu este doar țara cărților și filmelor bune, ci a vinului bun. Despre regiunile viticole ale României, soiurile endemice și caracteristicile acestora va vorbi sâmbătă, 14 iunie, somelierul Alex Casianov, membru al Asociației Somelierilor din Polonia și proprietar al localului varșovian Winnice Mołdawii. Publicul din Cracovia este invitat la Centrul Internațional pentru Cultură la o prezentare și degustare excepțională de 6 vinuri românești de la câțiva dintre cei mai apreciați producători.

Serile celor două ultime zile ale Festivalului Culturii Române la Cracovia vor fi dedicate cinematografiei. Kino Pod Baranami va găzdui patru proiecții: grupajul de scurtmetraje compus din *Happy,* r. Mara Cohn, *Networking*, r. Marian Fărcuț, *Apeluri nepreluate*, r. Andreea Păiș, *Mamaie Brândușa*, r. Ada Dumitru, *WTF Luci*, r. Paul Radu, apoi *Anul Nou care n-a fost*, r. Bogdan Mureșanu, *Nasty*, r. Tudor Giurgiu, Cristian Pascariu, Tudor D. Popescu și *Jaful secolului*, r. Teodora Ana Mihai. Toate filmele vor fi difuzate în versiune originală, *cu subtitrare* în limba polonă.

După încheierea Festivalului, în spațiul exterior al Bibliotecii Municipale de la Cracovia va rămâne deschisă publicului până în 10 august expoziția de fotografie în aer liber *Delta Dunării – Amazonul Europei*. Semnată de fotograful Florin Andreescu, expoziția aduce în prim-plan frumusețea unică a Deltei Dunării, capturată în imagini care surprind biodiversitatea, vegetația bogată și viața sălbatică a acestei zone protejate UNESCO.

**Contact:**

Serviciul Promovare și Comunicare

biroul.presa@icr.ro;

031 71 00 622